บริการห้องสมุดสาธารณะนูนาวุต

บริการห้องสมุดสาธารณะนูนาวุต (;) เป็นระบบห้องสมุดสาธารณะที่ให้บริการประชาชนในดินแดนนูนาวุตของประเทศแคนาดา มีห้องสมุดที่ให้บริการเป็นส่วนหนึ่งของบริการห้องสมุดสาธารณะนูนาวุตในสามภูมิภาค ได้แก่ภูมิภาคกิคิกตาลุก, คิแวลิก, และคิตัคมายูต
บริการ.
บริการข้อมูลและเอกสารอ้างอิง, การเข้าถึงฐานข้อมูลฉบับเต็ม, ข้อมูลเกี่ยวกับชุมชน, การเข้าถึงอินเทอร์เน็ต, บริการให้คำแนะนำแก่ผู้อ่าน, โปรแกรมสำหรับเด็ก เยาวชน และผู้ใหญ่
สิ่งสะสม.
ห้องสมุดที่ประกอบในบริการห้องสมุดสาธารณะนูนาวุต ให้บริการสื่อสิ่งพิมพ์แบบดั้งเดิม เช่น หนังสือและวารสาร ตลอดจนทรัพยากรอิเล็กทรอนิกส์บนคอมพิวเตอร์ ภาพยนตร์เพื่อการศึกษาและภาพยนตร์เชิงพาณิชย์ ดีวีดี และสื่อบันทึกเสียง
เช่นเดียวกับห้องสมุดสาธารณะอื่น&hairsp;ๆ บริการห้องสมุดสาธารณะนูนาวุต มีการสร้างบันทึกรายการจากแหล่งภายนอก ซึ่งบันทึกรายการของห้องสมุดจะสร้างขึ้นในรูปแบบ MARC (Machine Readable Cataloguing) โดยศูนย์บริการห้องสมุดในเมืองคิตเชเนอร์ รัฐออนแทรีโอ เมื่อรายการต่าง&hairsp;ๆ มาถึงสำนักงานใหญ่ของ NPLS ในเมืองเบเกอร์เลค บันทึกรายการของห้องสมุดจะถูกนำเข้าระบบรายการออนไลน์ และส่งทางไปรษณีย์เวียนไปยังห้องสมุดในเครือข่าย
สามารถค้นหาสิ่งสะสมของบริการห้องสมุดสาธารณะนูนาวุตได้ทางออนไลน์ โดยสามารถเลือกค้นหาได้ตั้งแต่การค้นหาด้วยคำสำคัญพื้นฐานไปจนถึงการค้นหาขั้นสูง
บริการชุมชนและการจัดโปรแกรม.
บริการห้องสมุดสาธารณะนูนาวุตให้บริการชุมชนโดยให้บริการข้อมูลแบบดั้งเดิมและแบบสร้างสรรค์ ห้องสมุดให้ยืมทรัพยากร สร้างโปรแกรมชุมชน เสนอทรัพยากรสิ่งพิมพ์รายคาบ และจัดโปรแกรมการศึกษา
ตัวอย่างของโปรแกรมที่เน้นชุมชน เช่น ชมรมการบ้านหลังเลิกเรียนที่ห้องสมุดชุมชนเมย์ ฮาคองัค (May Hakongak) ซึ่งตั้งอยู่ในโรงเรียนมัธยมศึกษาตอนปลายคีลินิค (Kiilinik) ในชุมชนเคมบริดจ์เบย์ ชมรมนี้ดำเนินการโดยอาสาสมัครทั้งหมด โดยให้โอกาสเด็ก&hairsp;ๆ ได้ทำโครงการของโรงเรียนและงานศิลปะภายใต้คำแนะนำของนักเรียนมัธยมศึกษาตอนปลาย โปรแกรมนี้เริ่มต้นขึ้นเพื่อตอบสนองต่อความต้องการของชุมชนที่ต้องการการดูแลหลังเลิกเรียนในราคาประหยัด อย่างไรก็ตามจากงานวิจัยชิ้นหนึ่งแสดงว่า โปรแกรมนี้เป็นมากกว่านั้นโดยไม่เพียงแต่ช่วยปรับปรุงอัตราการรู้หนังสือในหมู่เยาวชนชาวอินูอิตเท่านั้น แต่ยังต่ออายุประเพณีอิลิปปาลิอางินนาร์นิก (Ilippallianginnarniq) ซึ่งเป็นแนวทางการเรียนรู้ข้ามรุ่นของชาวอินูอิตอีกด้วย
ความมุ่งมั่นต่อเทคนิคการสื่อสารแบบดั้งเดิมยังเห็นได้จากการสร้างกระโจมอ่านหนังสือของห้องสมุดชุมชนเมย์ ฮาคองัค กระโจมดังกล่าวมีภาพวาดโดยศิลปินในท้องถิ่นและอาสาสมัคร ซึ่งมีวัตถุประสงค์เพื่อให้เป็นสถานที่คล้ายกับแหล่งพบปะของผู้สูงอายุ กระโจมดังกล่าวใช้เพื่อส่งเสริมการเล่านิทานและการอ่าน และยังใช้ในระหว่างงานชุมชนอีกด้วย
ห้องสมุดสาขาเมย์ ฮาคองัค ยังอำนวยความสะดวกในการสร้างศูนย์ประวัติศาสตร์มุขปาฐะ ซึ่งผู้เยี่ยมชมสามารถฟังสมาชิกในชุมชนเล่าประสบการณ์ของตนเองได้ การสัมภาษณ์ดำเนินการ ถอดเสียง แก้ไข และแปลโดยสมาชิกในชุมชนทุกวัย ทำให้เป็นโครงการข้ามรุ่น เมื่อโครงการเสร็จสิ้นและศูนย์ถูกสร้างขึ้น ห้องสมุดพบว่าอัตราการหมุนเวียนเพิ่มขึ้นจากค่าเฉลี่ยมีการยืม 300 ทรัพยากรต่อเดือนเป็นมากกว่า 1,000 ทรัพยากร การสัมภาษณ์บางส่วนเหล่านี้ซึ่งมีให้บริการในภาษาอินุอินนาคตุนและแปลเป็นภาษาอังกฤษ จะถูกจัดเก็บเป็นไฟล์เอ็มพี3 และสามารถเข้าถึงได้ทางอินเทอร์เน็ตผ่านเว็บไซต์ของห้องสมุด
ห้องสมุดร้อยปีแห่งเมืองอิคาลูอิตมีโปรแกรมต่าง&hairsp;ๆ มากมายที่เน้นด้านการรู้หนังสือ ห้องสมุดแห่งนี้ร่วมมือกับกลุ่มต่าง&hairsp;ๆ เช่น สภาการรู้หนังสือนูนาวุต และเทศบาลเมืองอิคาลูอิต โดยจัดค่ายฤดูร้อนเพื่อการอ่านหนังสือและกิจกรรมเล่านิทาน ห้องสมุดส่งเสริมการบริการสาธารณะโดยเสนอโอกาสให้นักเรียนมัธยมศึกษาตอนปลายได้รับหน่วยกิตเพื่อสำเร็จการศึกษาโดยแลกกับการทำงานห้องสมุด
ห้องสมุดดอนัลด์ ซูลุค (Donald Suluk) ทำหน้าที่เป็นแหล่งข้อมูลสำหรับนักเรียนในหมู่บ้านอาร์วีอัต (Arviat) ตัวอย่างคือการสนับสนุนที่มอบให้นักเรียนที่โรงเรียนประถมศึกษาเลวี อังมัค อิลินิอาร์วิอาลาก (Levi Angmak Iliniarvialaaq) โดยช่วยเหลือให้นักเรียนทำการสร้างเว็บไซต์ขึ้นเอง คือเว็บไซต์ อาร์วีอัต อิกลู (Arviat Iglu) มีการสาธิตการสร้างอิกลู (igloo) และการสัมภาษณ์ปากเปล่าเกี่ยวกับประวัติของผู้สูงอายุซึ่งจัดทำโดยนักเรียน โครงการนี้รวมเอาความสำคัญหลายประการของชุมชนไว้ด้วยกัน นอกจากการเน้นย้ำและให้เกียรติทักษะแบบดั้งเดิมแล้ว เด็ก&hairsp;ๆ ยังได้เรียนรู้วิธีการทำงานกับเทคโนโลยีใหม่&hairsp;ๆ อีกด้วย
บริการห้องสมุดสาธารณะนูนาวุตในหลายแห่งทำหน้าที่เป็นพื้นที่โครงการเข้าถึงชุมชน (Community Access Program; CAP) โปรแกรมซึ่งได้รับเงินทุนจากรัฐบาลดินแดนนูนาวุต มีเป้าหมายเพื่อให้ชาวแคนาดาเข้าถึงอินเทอร์เน็ตได้ฟรี นอกจากการจัดหาคอมพิวเตอร์แล้ว ห้องสมุดยังช่วยให้ผู้ใช้เรียนรู้ทักษะในการใช้งานเว็บและการค้นหาข้อมูล โครงการนี้มีความสำคัญโดยเฉพาะในการทำให้ผู้ใหญ่ในชุมชนสามารถมีส่วนร่วมในการเรียนรู้ตลอดชีวิต มีหลักฐานว่าการนำคอมพิวเตอร์เข้ามาในห้องสมุดทำให้ผู้ใช้สามารถเข้าถึงทรัพยากรอื่น&hairsp;ๆ ได้ ในปี พ.ศ. 2544 ห้องสมุดร้อยปีแห่งเมืองอิคาลูอิตได้สังเกตว่าจำนวนผู้ใช้คอมพิวเตอร์ที่เพิ่มขึ้นทำให้การหมุนเวียนทรัพยากรเพิ่มขึ้นด้วยเช่นกัน
การระดมทุน.
บริการห้องสมุดสาธารณะนูนาวุตได้รับเงินทุนหลักจากกรมวัฒนธรรมและมรดกของดินแดนนูนาวุต แต่ยังได้สร้างความสัมพันธ์กับองค์กรเอกชนและหน่วยงานสาธารณะหลายแห่ง ที่ให้ทุนสนับสนุนโครงการสำคัญ&hairsp;ๆ อีกด้วย
สาขา.
ห้องสมุดที่เป็นส่วนหนึ่งของบริการห้องสมุดสาธารณะนูนาวุตมีอยู่ใน 3 ชุมชน ได้แก่ภูมิภาคกิคิกตาลุก, คิแวลิก, และคิตัคมายูต
ภูมิภาคกิคิกตาลุก.
ได้แก่ ห้องสมุดชุมชนไคลด์ริเวอร์ (Clyde River), ห้องสมุดร้อยปีในเมืองอิคาลูอิต, ห้องสมุดกิมิรูวิคในชุมชนพางนิคตูค (Pangnirtung), ห้องสมุดรีเบ็คคา พี. อิดลูอุต (Rebecca P. Idlout) ในชุมชนพอนด์อินเล็ต (Pond Inlet)
ภูมิภาคคิแวลิก.
ได้แก่ ห้องสมุดดอนัลด์ ซูลุค (Donald Suluk) ในชุมชนอาร์วีอัต (Arviat), ห้องสมุดจอห์น อายารูอัก (John Ayaruaq) ในชุมชนแรงกินอินเล็ต (Rankin Inlet)
ภูมิภาคคิตัคมายูต.
ได้แก่ ห้องสมุดชุมชนเมย์ ฮาคองัค (May Hakongak) ในชุมชนเคมบริดจ์เบย์ (Cambridge Bay), ห้องสมุดชุมชนคุกลุคตุค (Kugluktuk)
ประวัติ.
นูนาวุตได้รับการจัดตั้งเป็นดินแดนของแคนาดาในปี พ.ศ. 2542 โดยแยกออกจากดินแดนนอร์ทเวสต์เทร์ริทอรีส์ (NWT) บริการห้องสมุดสาธารณะนูนาวุตดำเนินการเป็นส่วนหนึ่งของแผนกมรดกในกรมวัฒนธรรมและมรดกของนูนาวุต
ในเดือนพฤษภาคม พ.ศ. 2549 NPLS ได้เปิดสำนักงานใหญ่แห่งใหม่ที่ชุมชนภูมิภาคคิแวลิกในเทศบาลเบเกอร์เลค